
R E P U B L I K A  H R V A T S K A

R J E Š E N J E

TRGOVAČKI SUD U BJELOVARU, po sucu pojedincu Mariji Petrina Kubica, u predstečajnom postupku nad dužnikom VOĆNJAK društvo s ograničenom odgovornošću za proizvodnju i usluge, Bjelovar, Matice Hrvatske 4/1, OIB: 52871551229, MBS: 030104368, kojeg zastupaju punomoćnici - odvjetnik Ivan Župan iz Zagreba i odvjetnica Melita Babić iz Bjelovara, odlučujući o zahtjevu dužnika za prekidom postupka, 31. kolovoza 2017.

r i j e š i o  j e

Odbija se zahtjev dužnika za prekidom postupka do pravomoćnog okončanja predstečajnog postupka dužnika VRT d.o.o. Bjelovar, koji se vodi pred Trgovačkim sudom u Bjelovaru pod poslovnim brojem St-1319/2016. 

Obrazloženje

Rješenjem od 1. rujna 2016. otvoren je predstečajni postupak nad dužnikom VOĆNJAK d.o.o. Bjelovar i za povjerenika predstečajne nagodbe imenovan je Perica Medaković iz Daruvara. 

Podneskom od 7. lipnja 2017. dužnik je stavio prijedlog za prekid postupka. Dao je detaljnu analizu potraživanja vjerovnika Erste & Steiermarkische bank d.d. u ovom predstečajnom postupku te predstečajnom postupku nad dužnikom VRT d.o.o. Bjelovar. Istaknuo je da tražbine tog vjerovnika u oba predstečajna postupka dijele pravnu sudbinu budući da proizlaze iz istog ugovora o dugoročnom kreditu gdje je ugovoreno da je VRT d.o.o. solidarni jamac, a VOĆNJAK d.o.o. glavni dužnik. U slučaju pravomoćnog okončanja predstečajnog postupka nad dužnikom VRT d.o.o., došlo bi do novacije obveze iz Ugovora o dugoročnom kreditu broj 5112180243 odnosno prestala bi obveza dužnika VOĆNJAK d.o.o prema vjerovniku Erste & Steiermarkische bank d.d. prema istom ugovoru. Stoga pravna tražbina vjerovnika Erste & Steiermarkische bank d.d. prema dužniku VRT d.o.o. s osnove iz Ugovora o dugoročnom kreditu broj 5112180243, koja ovisi o pravomoćnom okončanju predstečajnog postupka koji se vodi pred Trgovačkim sudom u Bjelovaru pod poslovnim brojem St-1319/2016, predstavlja prethodno pitanje u ovom postupku, u smislu čl.12. Zakona o parničnom postupku. Predlaže stoga da se ovaj postupak prekine do pravomoćnog okončanja predstečajnog postupka dužnika VRT d.o.o., koji se vodi pred Trgovačkim sudom u Bjelovaru pod poslovnim brojem St-1319/2016. 

Prijedlog dužnika nije osnovan.

Činjenica da je Erste & Steiermarkische bank d.d. vjerovnik i u ovom postupku i u predstečajnom postupku koji se vodi nad dužnikom VRT d.o.o. po istom Ugovoru o dugoročnom kreditu broj 5112180243, nije razlog za prekid ovog postupka kako to dužnik smatra. 
U ovom je postupku pravomoćnim rješenjem od 10. studenog 2016. utvrđena tražbina vjerovnika Erste & Steiermarkische bank d.d. u iznosu od 10.841.527,48 kn, dok je za iznos od 4.205.451,04 kn tražbina osporena i dužnik je upućen u roku od 8 dana pokrenuti parnicu radi utvrđivanja osporavanja te tražbine, jer će se u suprotnom smatrati da je osporavanje otklonjeno. Vjerovniku Erste & Steiermarkische bank d.d. je za iznos od 4.205.451,04 kn utvrđeno postojanje razlučnog prava jer je za taj iznos vjerovnik u prijavi naveo da se ne odriče prava na odvojeno namirenje.

Dužnik i vjerovnici će u nastavku ovog postupka na ročištu koje će sud zakazati raspravljati i glasovati o planu restrukturiranja dužnika.

Iz navedenih je razloga riješeno kao u izreci. 
  
U Bjelovaru, 31. kolovoza 2017.

  SUDAC
                                                                            MARIJA PETRINA KUBICA v.r.

Za točnost otpravka-
ovlašteni službenik
     Željka Vitez


	
POUKA O PRAVNOM LIJEKU: Protiv ovog rješenja može se podnijeti žalba u roku od 8 dana od dostave rješenja, na Visoki trgovački sud RH u Zagrebu, a putem ovoga suda (čl.19. st.1. i 2. SZ). Dostava se smatra obavljenom istekom osmog dana od dana objave ovog rješenja na e-oglasnoj ploči suda (čl.12. st.1. SZ). Žalba se podnosi u tri primjerka.

